**Ձեր 24.01.2019թ.**

**թիվ 02/05.4/2591-2019**

**ՀՀ ՎԱՐՉԱՊԵՏԻ**

**ԱՇԽԱՏԱԿԱԶՄԻ ՂԵԿԱՎԱՐ**

**ՊԱՐՈՆ Է. ԱՂԱՋԱՆՅԱՆԻՆ**

**Հարգելի պարոն Աղաջանյան**

Ի կատարումն ՀՀ վարչապետի հանձնարարականի` հայտնում եմ, որ`

1. «Պետական կենսաթոշակների մասին» Հայաստանի Հան­րա­պետության օրենքում լրացումներ և փոփոխություններ կատարելու մասին» Հայաստանի Հանրապետության օրենքի նախագիծը լրամշակելու անհրաժեշտություն չկա, այն կարող է ներկայացվել ՀՀ Ազգային ժողովի քննարկմանը:

2. Օրենքի նախագիծը ՀՀ Ազգային ժողովում քննարկելիս ՀՀ կառավարության ներկայացուցչի թեկնածու եմ առաջարկում նախարարի տեղակալ Սմբատ Սաիյանին:

3. Օրենքի նախագծի կարգավորման առարկան աշխատանքային և զինվորական կենսաթոշակների նվազագույն շեմ սահմանելուն առնչվող հարաբերություններն են: Նախագծով կենսաթոշակների նշված տեսակների համար սահմանվում է «նվազագույն կենսաթոշակի չափ» եզրույթը` այդ չափը սահմանելու լիազորությունը վերապահելով Կառավարությանը:

Հարկ է հաշվի առնել, որ կենսաթոշակառուների շրջանում ծայրահեղ աղքատությունը բացառելու նպատակով Կառավարությունը որդեգրել է աղքատության պարենային գծից ցածր կենսաթոշակների և ծերության, հաշմանդամության, կերակրողին կորցնելու դեպքում նպաստների չափերը բարձրացնելու քաղաքականություն: Այդ մոտեցումն ամրագրված է ՀՀ կառավարության 2018թ. սեպտեմբերի 6-ի N 1030-Լ որոշմամբ հաստատված Հայաստանի Հանրապետության կառավարության 2018 - 2022 թվականների գործունեության միջոցառումների ծրագրի 10-րդ միջոցառման 1-ին կետում:

Նշված նպաստների չափերն օրենքով իրեն վերապահված լիազորությունների շրջանակում Կառավարությունն արդեն իսկ բարձրացրել է 2019 թվականի հունվարի 1-ից: Ներկայումս ստեղծվել է իրավիճակ, երբ կենսաթոշակ նշանակելու համար պահանջվող աշխատանքային ստաժ ունեցող կենսաթոշակառուների կենսաթոշակի չափն ավելի ցածր է, քան պահանջվող աշխատանքային ստաժ չունեցող նպաստառուների նպաստի չափը:

Ըստ այդմ, նախագծով առաջարկվում է օրենքին տալ հետադարձ ուժ և նվազագույն կենսաթոշակի չափից ցածր կենսաթոշակներն ավելացնել 2019 թվականի հունվարի 1-ից: Կառավարությունը օրենքն ընդունվելու հետո միայն կարող է սահմանել կենսաթոշակների նվազագույն չափերը, որից հետո կկատարվի 2019 թվականի հունվարի 1-ից հետո վճարված կենսաթոշակների վերահաշվարկ և տարբերությունը կվճարվի կենսաթոշակառուներին:

Ելնելով վերագրյալից` քանի որ աղքատության պարենային գծից ցածր կենսաթոշակների չափերը կարող են բարձրացվել միայն «Պետական կենսաթոշակների մասին» ՀՀ օրենքում փոփոխություններ կատարելուց հետո, օրենքի նախագիծը պետք է համարել անհետաձգելի և քննարկել ՀՀ Ազգային ժողովի առաջիկա նիստում:

**ՀԱՐԳԱՆՔՈՎ`**

**Զ. ԲԱԹՈՅԱՆ**

Կատ.` կենսաթոշակային ապահովության վարչություն

010 52-04-48